Oseta (lingua)

**Oseta** o *iron* (endonim: Ирон æвзаг, *Iron ævzag*) es un lingua iranian este parlada en Osetia, un rejion en la inclinas norde de la montes Caucauso. Lo es un desendente direta de la linguas scitian, sarmatian, e alana.

La area en cual la lingua es parlada en Rusia es nomida Osetia-Alania Norde, e la area sude de la borda es nomida Osetia Sude, reconoseda par Rusia e poca otras como un nasion autonom, ma par la resta de la comunia internasional como un parte de Sacartvelo. On ave sirca 577,450 parlores, con 451,000 de la parlores en Rusia.

## Gramatica

La gramatica de Oseta ia adota multe aspetas de la linguas de la Causasos, ma la strutur gramatical e la vocabula fundal mostra sua relata con la familia iranica.

### Nomes

Oseta ia perde la categoria de seso cual la plu de linguas indoeuropean ia reteni. Lo ia reteni oto casos de nomes, ma lo pare ce alga de estas no es orijinal ma ia es redevelopada.

La definitiva es indicada par un cambia de asentua, an si esta no es posible per alga nomes. Per esemplo:

færǽt "an axe"
fǽræt "the axe"

Nomes e ajetivos comparti la mesma morfolojia e distingui du cuantias (singular e plural) e nove casos: nominativa, jenetiva, dativa, diretiva, ablativa, inesiva, adesiva, ecuativa, e comitativa. La morfolojia es aglutinante: la sufisas per casos e la sufisa per cuantia es separada, con la mesma sufisas de caso e cuantia per tota.

Car la inesiva e jenitiva mostra la mesma formas en ambos cuantias, alga linguistes sujeste ce Oseta ave oto casos.

### Verbos

Verbos distingui tre persones e du cuantias, tre tempos (presente, pasada, e futur, toto sintesal espresada), e tre modos (direta, sujuntiva, e comanda). La morfemes per estas es, per la plu parte, fusada. La vose pasiva es espresada nondireta con la partisipio pasiva pasada e la verbo aidante cual sinifia "vade"; sinifias causal e refletante es ance espresada con espresas nondireta. Verbos pote parteni a un de du aspetas (perfeta e nonperfeta), cual es espresada par prefisas, cual orijina tipal en preposadas. On ave un infinitiva (la mesma como la prima person singular), cuatro partisipios (ativa presente, ativa pasada, pasiva pasada, e futur), e un jerundio.

On ave diferes de vocales e/o consonantes entre la radises presente e pasada, e entre formas transitiva e nontransitiva. On ave ance formas spesial, pe un tempo futur prosima cual es formida par ajunta -inag a la verbo e la verbo aidante "es". La futur imperativa es ance un forma spesial cual usa la particulo *iu*. E un otra forma spesial es usada per indica un prosede interompeda o cuasi completada, fada par usa la particulo *sæi* entre la prefisa (tipal *fæ-*) e la verbo.

### Sintatica

Oseta usa cuasi sempre posponedas (derivada de nomes), e du preposadas. Nomes segue ajetivos. La ordina de parolas no es rijida, me tende a sujeto-ojeto-verbo. La alinia morfosintatical es nominativa-acusativa, an si la caso acusativa no esiste: en loca la ojeto direta es en la caso nominativa (tipal si nonanimada o nondefininte) o en la jenitiva (tipal si animada o defininte).

### Numeros

Per numeros supra 20, du sistemes es usada - un sistem desimal es usada ofisial, e un sistem dudesimal es usada demotical.